Traian Băsescu: Domnule prim-ministru, eu am la promulgare legea asta prin care se reduce CAS-ul şi sunt două aspecte sub care eu am obligaţia să fac controlul legilor venite de la Parlament. Unu este oportunitate, doi constituţionalitate. Mi s-a părut că din ambele puncte de vedere reducerea CAS-ului pune probleme şi aşa cum am mai spus, după calculele noastre, s-ar accentua deficitul Fondului de pensii cu 5 – 5,5 miliarde. Ceea ce înseamnă că s-ar ajunge la un 18 miliarde deficit la fondul de pensii. Am văzut şi tentativa de punere în dezbatere publică a noului Cod Fiscal, oricum dacă s-ar aplica toate taxele acelea suplimentare tot nu s-ar rezolva problema că alea ar aduce un 1,5 – 1,8 miliarde luate aşa grosier, chiar cu reintroducerea impozitului forfetar. Că îi spunem altfel, dar ne cam referim la el. Pe service-uri, pe unităţi de alimentaţia publică şi aşa mai departe. Marea mea problemă înainte de promulgare în concluzie este sustenabilitatea măsurii, pe care nu o văd. Cu ce acoperim deficitul suplimentar de 5 miliarde?

Victor Ponta: Pot să...?

Traian Băsescu: Oricare dintre dumneavoastră.

Victor Ponta: Domnule preşedinte, bună ziua, mulţumim de invitaţie. În primul rând, evident, Constituţia prevede foarte clar dreptul dumneavoastră de a retrimite un proiect de lege Parlamentului pentru a-l...

Traian Băsescu: Nu ţin să îl retrimit, că e o măsură bună pentru agenţii economici. Marea problemă e: cum acoperim gaura?

Victor Ponta: Eu doar spuneam că aveţi acest drept constituţional şi îl exercitaţi cum consideraţi. Problema este că Guvernul... şi dacă am fi de acord cu dumneavoastră tot nu am avea, nu suntem din moment ce o lege votată de Parlament, rolul nostru a fost de a transmite expunerea de motive, motivul emiterii actului normativ, impactul socio-economic şi toate celelalte măsuri şi am aici expunerea de motive. Cred că o aveţi şi dumneavoastră, nu aş vrea să o reiau. Ideea este că e o măsură economică fiscal bugetar pe care o considerăm necesară, că în acest an conform discuţiilor pe care le-am avut cu Comisia Europeană, FMI, Banca Mondială nu se modifică în nici un fel ţintele de deficit asumate. Şi că în 2015-2016, pe baza creşterii economice, combaterii evaziunii fiscale şi mai ales odată cu intrarea în vigoare a Legii privind insolvenţa avem capacitatea de a pregăti şi de a face această măsură nu doar sustenabilă, ci inclusiv profitabilă pentru dezvoltarea economică. O să lucrăm până în luna noiembrie, venim în faţa Parlamentului cu proiectul de buget şi ne vom încadra în toate ţintele.

Traian Băsescu: Avem şi MTO.

Victor Ponta: Poftiţi?

Traian Băsescu: MTO-ul care mai înseamnă vreo 6 miliarde, 5 la 6 miliarde.

Victor Ponta: Domnule preşedinte, o să lucrăm la toate.

Traian Băsescu: Daţi-mi sursel, că asta, povestea asta cu buna colectare, cu...

Victor Ponta: Domnul preşedinte, când avem proiectul Legii bugetului votat de Parlament cu siguranţă va veni la dumneavoastră sau la noul preşedinte la promulgare.

Traian Băsescu: Sper să vină la mine. Adică ar fi unfair să intraţi în alegeri fără să trimiteţi bugetul la Parlament.

Victor Ponta: Domnule preşedinte, ar fi unfair că o să fie un alt prim-ministru şi atunci să îşi facă bugetul cum crede. Eu aşa consider. Eu poate o să promulg, dar e altceva.

Traian Băsescu: În campanie dumneavoastră o să fiţi încă prim-ministru.

Victor Ponta: De acord.

Traian Băsescu: Bun, doamna ministru, că m-aş adresa şi ministrului de resort, avem de acoperit MTO-ul şi deficitul acesta, amândouă la un loc înseamnă vreo, 6 plus 5, 11 miliarde. Din ce?

Ioana Petrescu: Domnule preşedinte, în primul rând măsura CAS este o măsură extraordinară de bună şi pentru mediul de afaceri, dar şi pentru angajatori, o susţin din tot sufletul şi mai ales că acum a trecut şi prin Parlament. Vă asigur că am făcut studii foarte bune şi asupra sustenabilităţii.

Traian Băsescu: Daţi-mi-l şi mie.

Ioana Petrescu: Şi nu am nici un fel de dubii că această măsură este una bună care nu va pune în pericol nici ţintele bugetare de anul acesta, dar nici cele pe MTO de anul viitor. Deci...

Traian Băsescu: Doamnă daţi-mi şi mie studiile care spuneţi că s-au făcut.

Victor Ponta: Vă dăm tot ce avem.

Traian Băsescu: Măi oameni buni discutăm ca între oameni care ştiu despre ce vorbesc sau...? Să ştiţi că 11 miliarde nu se creează din nimic şi aş vrea, eu am zis că avem discuţie, mai ales aflând că vine şi doamna ministru, am zis că avem o discuţie pe cifre, pe o analiză făcută. Adică din nu ştiu ce taxe – atâta sumă, din creşterea economică – atât, din reduceri de cheltuieli – atât, din... Dar astea sunt argumente, ce îmi aduceţi dumneavoastră, argumente pe care le aduce orice parlamentar care nu ştie despre ce e vorba. Serios. Şi nu, reproşul nu e atât către domnul prim-ministru cât către ministrul Finanţelor. Arătaţi-mi din ce se compune structura de venituri suplimentare care să vă acopere MTO-ul şi deficitul suplimentar creat la fondul de pensii.

Ioana Petrescu: În momentul în care vom elabora bugetul pe 2015 sursele vor fi foarte clare.

Traian Băsescu: Doamnă, dar eu trebuie să o promulg acum. Pentru că şi eu aş vrea să o promulg. Şi eu aş vrea să o promulg, dar vreau să o promulg credibil. Şi vă spun şi de ce atâta interes. Eu am mai avut o întâmplare în 2008 cu salariile la profesori şi acum parcă îl văd pe Tăriceanu când spunea: Merge, avem de unde, duduie economia, nu avem cifrele pe trimestrul 4 că era în 2008, în trimestrul 4 2008 şi abia prin februarie am aflat cifrele că noi intrasem din octombrie în cea mai grea cădere economică. Şi ştiu că am promulgat-o tot aşa pe vot unanim în Parlament şi pe urmă nu a fost bine deloc când am constatat că nu se poate plăti. Şi v-aş mai aduce aminte un lucru, în 2008 s-au mai redus 2 contribuţii, CAS-ul, dacă vă aduceţi aminte şi contribuţia la sănătate.

Victor Ponta: Nu îşi aduce aminte că nu era aici.

Traian Băsescu: Nu contează, bănuiesc că... atunci o informez eu pe doamna şi s-a revenit asupra ei, asupra reducerii CAS-ului. La sănătate suferim că nu s-a revenit asupra contribuţiilor de sănătate. Eu nu înţeleg de ce aţi promovat-o atât de repede şi nu e vina Parlamentului că Parlamentul a fost pur şi simplu păcălit. I s-a spus că va creşte colectarea.

Victor Ponta: Domnule preşedinte partea Parlamentului a cerut intrarea în vigoare la 1 iulie.

Traian Băsescu: Bun, dar Parlamentul nu are responsabilitatea cifrelor.

Victor Ponta:... din opoziţie.

Traian Băsescu: El ia decizii politice. Dar Executivul din care faceţi parte şi dumneavoastră şi eu, noi avem responsabilităţi pe cifre până la urmă.

Victor Ponta: Aici nu ne înţelegem. Aici, iertaţi-mă, dar nu gândim la fel şi cred că nu vă supăraţi. Eu cred că dumneavoastră nu conduceţi activitatea Executivului...

Traian Băsescu: Nu, dar am obligaţia să controleze legile.

Victor Ponta Păi, făceţi-o domule preşedinte.

Traian Băsescu: Eu nu vă controlez încasările, doar constat cât sunt încasările.

Victor Ponta: Făceţi-o, domnule preşedinte.

Traian Băsescu: Cum?

Victor Ponta: Făceţi-o, e dreptul dumneavoastră să retrimiteţi legea.

Traian Băsescu: Bun, păi asta vreţi?

Victor Ponta: Nu, eu vreau să o promulgaţi.

Traian Băsescu: Daţi-mi argumente să o promulg, altele decât lozinci.

Victor Ponta: Păi…

Traian Băsescu: Altele decât simple declaraţii. Doamna ministru, se colectează suplimentar din creştere economică – atât, dar bănuiesc că aţi observat că Germania, Franţa, Italia au intrat în declin economic şi asta ne va afecta.

Ioana Petrescu: Un motiv în plus ca să relaxăm fiscal şi să încurajăm firmele să angajeze şi să investească mai mult.

Traian Băsescu: Nu angajează nimeni doamnă. Doamnă am zis că... Unde spuneaţi că aţi terminat la Harvard, la Oxford?

Ioana Petrescu: La Harvard.

Traian Băsescu: Roubini e economist de Harvard. Mă aşteptam la argumente de genul lui, nu... Bun, înţeleg că nu avem o analiză de unde venituri suplimentare. Mai ales că doamna ministru la fondul de pensii ştiţi că nu aţi făcut nici măcar acolo veniturile. Colectarea e 97%. Dincoace urmează să facem rectificare negativă.

Ioana Petrescu: Domnule preşedinte la fondul de pensii problema este că avem un salariat la 1,28 de pensionari. Aceasta este o problemă gravă care se poate rezolva numai prin astfel de măsuri. De exemplu reducerea impozitării pentru a încuraja să se angajeze în piaţa reală şi cu carte de muncă şi pentru a avea un număr mai mare de angajaţi oficiali care contribuie la CAS pentru a susţine toţi pensionarii care primesc aceşti bani.

Traian Băsescu: Doamnă dacă aş vrea să îmi bat joc de ţara asta aş promulga-o fără să mai întreb nimic. Eu plec, dacă dumneavoastră îmi aduceţi ca argument suprem că avem 1,2 pensionari la un salariat, lucru care e ştiut, noi aici avem un deficit structural. Bănuiesc că înţelegeţi că vorbim de un deficit structural pe care îl accentuăm, da?

Ioana Petrescu: Tocmai asta încercam să vă explic, printr-o astfel de măsură tocmai corectăm astfel de probleme, nu printr-o mărire a taxelor care duce la mai puţină colectare, la mai multă piaţa neagră şi mai puţin oameni angajaţi cu carte de muncă care să contribuie acum într-un sistem pay as you go, la pensionarii care acum îşi primesc pensiile.

Traian Băsescu: Doamna ministru, nu aţi observat din alte zone că nu dă rezultate reducerea taxelor când e vorba de continuarea năravului cu evaziunea?

Ioana Petrescu: Data trecută când s-a scăzut CAS-ul, veniturile pe CAS au rămas constante, deşi s-a scăzut CAS-ul. Deci a funcţionat.

Traian Băsescu: Doamnă, la fel s-a întâmplat când s-a introdus cota unică, dar după un an a început evaziunea din nou.

Ioana Petrescu: Eu vorbeam de datele pe care le avem pe CAS, în momentul în care a fost scăzut CAS-ul data trecută, veniturile pe CAS au rămas la fel, deci s-a acoperit...

Traian Băsescu: Înţeleg că vreţi să îmi argumentaţi cu lozinci, nu cu cifre.

Ioana Petrescu: Nu, nu, cu cifre. Deci asta... deci veniturile din CAS...

Traian Băsescu: Pe situaţia creată acum de această lege.

Ioana Petrescu: Da, pe situaţia creată, exact. Deci în momentul în care CAS-ul...

Traian Băsescu: Deci, cum acoperiţi cele 5,5 miliarde. plus MTO-ul, alte 6 miliarde? 11!

Ioana Petrescu: Deci data trecută, încă o dată v-am spus, când a scăzut CAS-ul, veniturile nu au avut de suferit. Mai mult, când CAS-ul a crescut, evaziunea fiscală a crescut vertiginos, deci clar există un prag peste care angajatorii nu vor să îşi mai declare angajaţii şi peste care încep să facă evaziune fiscală la greu. Şi noi trebuie să coborâm acest prag şi să reducem CAS-ul, tocmai pentru a avea mai mulţi angajaţi în piaţa reală ca să contribuie pentru sistemul de pensii, pentru cei mulţi pensionari pe care îi avem. Problemă pe care aţi ridicat-o dumneavoastră.

Traian Băsescu: Cât obţineţi în plus din scoaterea la suprafaţă a muncii la negru? Dacă s-ar produce.

Ioana Petrescu: După cum v-am spus, cea mai bună...

Traian Băsescu: Deci ce estimare aveţi? Cât cresc veniturile din scoaterea muncii la negru la suprafaţă în cazul în care va avea acest efect?

Ioana Petrescu: Încă lucrăm la estimările acestea. Eu v-am dat exemplu doar ce ştim clar că s-a întâmplat în trecut. Care ne arată că şi pe viitor o astfel de reducere de CAS va fi benefică.

Traian Băsescu: Bogdane.

Bogdan Drăgoi: Domnule preşedinte, aici cred că e o mică confuzie, pentru că ei au făcut proiectul de lege şi acolo au făcut estimări de venit şi cheltuieli, impactul pe cheltuieli şi venituri suplimentare care vin. Deci minusul de 5 miliarde de... anul viitor...

Ioana Petrescu: Este unul contabil şi nu unul economic şi domnul Drăgoi ştie asta.

Bogdan Drăgoi: Ia în calcul veniturile suplimentare. Deci noi acum vorbim de 5 miliarde care au rămas.

Ioana Petrescu: Deci domnul Drăgoi ştie foarte bine, calculele care se fac la impactul bugetar, sunt unele contabile. Adică de genul că nu se colectează din cele 5 puncte procentuale şi cât se colectează în plus pentru că noi ca angajator, adică statul, nu mai plătim acele 5 puncte procentuale. Ce v-am explicat eu este tot impactul economic care ţine cont faptul că se vor angaja mai multe persoane, se vor angaja mai multe persoane în economia albă, deci nu la negru, faptul că vor exista şi investiţii din banii pe care îi iau în plus angajatorii în buzunar, acele investiţii au o multiplicare în economie şi din care se vor face mai mulţi bani la buget şi pe TVA şi aşa mai departe. Şi per total, ceea ce încercam să vă spun, este pe data trecută cât s-a scăzut CAS-ul, veniturile din CAS per PIB au rămas aproape constante, deşi s-a scăzut CAS-ul.

Traian Băsescu: Da, dar...

Ioana Petrescu: Acestea sunt toate efectele reale.

Traian Băsescu: Atenţie, vorbim de 5% raportat la Produsul Intern Brut, da?

Ioana Petrescu: Nu.

Victor Ponta: 5 puncte procentuale.

Traian Băsescu: 5 puncte procentuale la CAS, ceea ce ne duce la 1 şi ceva la sută din Produsul Intern brut deficit. Cele 5,5 miliarde sunt 1,3... 4?

Bogdan Drăgoi: 0,8-0,9.

Victor Ponta: 0,8.

Traian Băsescu: 0,8-0,9. Mai avem... Deci PIB-ul este 6... cât?

Bogdan Drăgoi: 658.

Traian Băsescu: 658. 0,8. Mai avem 0,8-0,9 la MTO. În total 1,7.

Ioana Petrescu: Deci în primul rând, impactul bugetar contabil, deci nu cel ţinând cont de aceste efecte pozitive economice este 850 pe acest an şi vreo 4,8 miliarde pe anul viitor. Încă o dată, acesta e un efect contabil, doar calculat pe câţi angajaţi avem acum şi cât nu am mai luat la buget din cele 5 puncte procentuale, minus cât nu mai plătim noi ca stat, cele 5 puncte procentuale la angajaţii noştri de la stat. Ceea ce încercam să vă spun este că există alte efecte economice benefice care într-un trecut ne-au arătat că de fapt adunate aceste investiţii, în plus aceste angajări, în plus această ridicare la suprafaţă şi reducere a evaziunii, în trecut au arătat că de fapt veniturile din CAS per PIB au rămas aproape constante, deşi CAS-ul a scăzut.

Traian Băsescu: Nu, doamnă, nu mă convingeţi cu simple declaraţii. Sincer să fiu, o să vorbesc şi cu comunitatea de afaceri...

Ioana Petrescu: Vă rog.

Traian Băsescu:... înainte de a lua o decizie. Pentru mine e... Aveam în cârcă MTO-ul, acum mai luăm şi reducerea de CAS, nu văd cum face faţă bugetul de stat, rămânând în parametri. Nu văd. Iar declaraţii, sigur, toţi ştim şi o spunem, când se reduc taxele, nu scad veniturile. Aş putea fi de acord cu dumneavoastră până la un punct, pentru că am experienţa introducerii cotei unice care a făcut să nu scadă veniturile vreun an, după care nu au fost mulţumiţi nici cu asta şi a început evaziunea şi...

Ioana Petrescu: Am înţeles, dar eu v-am dat exemplu din reducerea CAS.

Traian Băsescu: Numai puţin, deci vă ascult. M-aş fi aşteptat să veniţi astăzi cu o foaie pe care să scrie: de aici 1 miliard, de aici 2, de aici încă 1 şi astea sunt cele 5, domnul preşedinte, ca să promulgaţi legea cu conştiinţa împăcată că nu aţi fost părtaş la o înşelăciune, ştii, sau la o eroare. Aici e singura mea problemă. Să uzez de mijloacele pe care le am sau să îi dau drumul, fiind împăcat că ce îmi spuneţi este argumentat cu cifre şi pot să îi dau drumul. Asta-i problema pe care o am.

Ioana Petrescu: Pentru acest an există ele 850 de milioane care înseamnă, încă o dată, efectul strict contabil asupra bugetului, iar pentru anul viitor, în bugetul de 2015...

Traian Băsescu: Doamnă, îmi puteţi trimite mâine o fişă a acestei găuri, cum o acoperim? Cu evaluările dumneavoastră. Uite, domnul preşedinte, pentru că noi avem o dublă problemă în momentul de faţă. O fişă sub semnătura dumneavoastră: reducerea CAS-ului o acoperim de aici. Şi să îmi daţi pe categorii de efecte, dacă vreţi, a reducerii CAS-ului, ce şi cât ne aduce fiecare în aşa fel încât să înţeleg că eu sunt într-o eroare, că de fapt nu se va mări deficitul fondului de pensii şi că nu se vor tăia investiţii ca să se compenseze şi că... Pentru că, uitaţi-vă, anul acesta aveţi 22-25 de procente mai puţin la investiţii. Bănuiesc că aţi văzut ce s-a întâmplat cu forţa de muncă, cu personalul angajat. Avem uşoară creştere de şomaj, de la 7,1 la 7,3.

Ioana Petrescu: De la începutul anului numărul locurilor de muncă a crescut cu 87.000, dar prin asta nu spun că se va tăia de la investiţii, nu aş dori asta.

Traian Băsescu: Nu, dar câte s-au pierdut, doamnă?

Ioana Petrescu: Nu, vreau să vă răspund exact strict la ce aţi menţionat dumneavoastră.

Traian Băsescu: Doamna ministru, eu am vorbit de creşterea şomajului, nu de locuri de muncă create.

Ioana Petrescu: Aţi vorbit şi de locuri de muncă.

Traian Băsescu: Câte aţi creat, câte aţi pierdut?

Ioana Petrescu: Referitor la investiţii, nu spun că se va tăia de la investiţii, dar şi dacă ar fi aşa...

Traian Băsescu: Dar anul ăsta de acolo aţi tăiat în primul trimestru.

Ioana Petrescu: Şi chiar dacă ar fi aşa, ca o persoană de dreapta sunt sigură că cunoaşteţi că dacă se taie de aici, de la investiţii publice şi se realizează CAS-ul care înseamnă mai mulţi bani în buzunarul angajatorului pe care îi va folosi în parte pentru investiţii private, investiţii private care sunt mai eficiente decât cele publice, per total tot ieşim cu plus. Ca o persoană de dreapta.

Traian Băsescu: Doamna ministru, ştiţi care e partidul meu? Ca preşedinte e România, doamnă. Dumneavoastră aţi fi social-democrată, alţii or fi de dreapta, eu vorbesc de interesul României aici că discut despre banii României, nu despre banii partidelor sau...

Ioana Petrescu: Nu asta v-am dat, v-am dat doar o argumentaţie...

Traian Băsescu Nu, deci...

Ioan Petrescu:... referitor la ce aţi spus despre tăierea investiţiilor publice.

Traian Băsescu: Mie răspundeţi-mi clar cum ne este benefică reducerea investiţiilor. Înţeleg că e benefică după dumneavoastră.

Ioana Petrescu: Nu, am comentat doar ce aţi spus dumneavoastră, dacă s-ar tăia de la investiţii publice pentru a se face CAS-ul. Nu am spus că o facem noi.

Traian Băsescu: Păi anul ăsta aţi tăiat de la investiţii publice.

Ioana Petrescu: Şi v-am justificat că într-adevăr ar fi benefic pentru că se substituie dintr-o investiţie publică în una privată şi investiţiile private sunt mai eficiente. Doar am mers pe argumentaţia dumneavoastră, nu am spus că asta vom face noi.

Traian Băsescu: Ştiţi vreun privat care bagă bani în autostrăzi?

Ioana Petrescu: Investiţiile nu înseamnă numai autostrăzi, înseamnă şi investiţii în capital în cadrul firmelor pe care le au.

Traian Băsescu: Nu, nu, dar vorbiţi de investiţiile din buget, că bugetul de stat nu a investit în capital, doamnă. A investit în infrastructură în principal, în mediu, în lucruri care trebuie făcute. Deci mă refeream la investiţii în bugetul de stat. Nu aţi înţeles.

Ioana Petrescu: Ba am înţeles.

Traian Băsescu: Eu am investit la Romgaz spre exemplu, dar aia e investiţie pe piaţa de capital. Dar nu despre alea vorbeam.

Ioana Petrescu: Nu, nici eu nu vorbeam despre asta.

Traian Băsescu: Bine, eu nu am înţeles nimic. Domnul prim-ministru, aţi înţeles mai mult decât mine?

Victor Ponta: Domnul preşedinte, dacă vă face plăcere să discutaţi probleme generale, teoretice de economie cu doamna ministru, sunt convins că vă stă la dispoziţie. Problema e următoarea, aşa funcţionează o ţară democratică. Guvernul propune, Parlamentul votează, dumneavoastră dacă vreţi promulgaţi, dacă nu o retrimiteţi. Restul, cu tot respectul, eu nu am încredere în gândirea dumneavoastră economică, că am trăit-o. Ea era în America, eu am trăit şi creşterea TVA-ului şi toate celelalte. Deci sunt gândiri, şcoli diferite. Deocamdată noi avem creştere economică, avem locuri de muncă, vrem să mergem în această direcţie.

Traian Băsescu: Domnule prim-ministru...

Victor Ponta: Dumneavoastră aveţi un drept constituţional pe care nu l-a contestat nimeni.

Traian Băsescu:... creşterea economică nu vi se datorează, ci li se datorează măsurilor din 2010.

Victor Ponta: Pot să nu fiu de acord.

Traian Băsescu: Şi eu am mai văzut un prim-ministru la fel de iresponsabil, Tăriceanu, care pentru alegeri a făcut ce a făcut şi a suportat Guvernul Boc costul utilizării banilor publici pentru campanie. Părerea mea este că faceţi o eroare. Şi aveţi riscul ca după alegerile din noiembrie să nu mai vină cineva care să corecteze lucrurile, ci... pentru că pur şi simplu nu ar avea curaj să o facă şi riscaţi să rămâneţi cu nişte dezechilibre foarte mari, să scoateţi din nou ţara de pe traseul ei.

Victor Ponta: Domnul preşedinte, o să ne descurcăm şi după noiembrie. Ţara asta se descurcă, nu e nimeni de neînlocuit. Nu vă faceţi griji. Mergem în direcţia bună.

Traian Băsescu: Bine.

Victor Ponta: Mulţumim.

Traian Băsescu: Am înţeles că astea sunt argumentele. Bine, vă doresc succes.